Hotărârea Tribunalului din 20 decembrie 2023 – BEI/Siria
(Cauza T-457/22)1
(„Clauză compromisorie – Acord de împrumut referitor la proiectarea, construirea, echiparea și punerea în funcțiune a anumitor spitale într-o țară terță – Neexecutarea contractului – Rambursarea sumelor plătite în avans – Dobânzi de întârziere – Judecare în lipsă”)
Limba de procedură: engleza
Părțile
Reclamantă: Banca Europeană de Investiții (reprezentanți: T. Gilliams, R. Stuart și F. Oxangoiti Briones, agenți, asistați de D. Arts și E. Paredis, avocați)
Pârâtă: Republica Arabă Siriană
Obiectul
Prin acțiunea întemeiată pe articolul 272 TFUE, Banca Europeană de Investiții (BEI) solicită obligarea Republicii Arabe Siriene la plata către Uniunea Europeană, pe care o reprezintă, a sumelor de 50 880 189,61 euro și de 2 897 002,31 dolari americani (USD), însoțite de dobânzi, în temeiul Acordului de împrumut nr. 21595 referitor la proiectarea, construirea, echiparea și punerea în funcțiune a anumitor spitale situate în Siria, și să îi plătească sumele de 11 416,23 euro și de 760,94 dolari americani, care nu au făcut obiectul unei cereri de garanție, reprezentând dobânzile de întârziere legate de tranșa datorată la 10 iunie 2022, acumulate până la 29 iunie 2022, dată la care Uniunea a plătit tranșa corespunzătoare din suma împrumutată și dobânzile contractuale corespunzătoare acestei tranșe
Dispozitivul
Obligă Republica Arabă Siriană să ramburseze Uniunii Europene, reprezentată de Banca Europeană de Investiții (BEI), sumele de 50 880 189,61 euro și de 2 897 002,31 dolari americani (USD) reprezentând sumele împrumutate și dobânzile contractuale și de întârziere datorate la 30 iunie 2022, iar BEI sumele de 11 416,23 euro și de 760,94 USD reprezentând dobânzile de întârziere legate de tranșa datorată la 10 iunie 2022, acumulate până la 29 iunie 2022, neacoperite de garanții de către Uniune.
Sumele de 40 744 064,86 euro și de 2 223 971,84 USD, care reprezintă sumele împrumutate, sunt purtătoare de dobânzi de întârziere, calculate potrivit metodei prevăzute la articolul 3 alineatul (2) din Acordul de împrumut nr. 21595 referitor la proiectarea, construirea, echiparea și punerea în funcțiune a anumitor spitale situate în Siria, încheiat între BEI și Republica Arabă Siriană la 15 iunie 2002, amendat prin scrisoarea din 11 aprilie 2006 și modificat la 17 octombrie 2007 și la 29 noiembrie 2007, începând de la 30 iunie 2022 și până la data plății.
Obligă Republica Arabă Siriană la plata cheltuielilor de judecată.
____________
1 JO C 359 du 19.9.2022.